ליעד מודריק

ליעד מוּדְריק-דנן (נולדה ב-30 באפריל 1979) היא פרופסור חבר למדעי המוח בבית-הספר למדעי הפסיכולוגיה, אוניברסיטת תל אביב, ואשת רדיו וטלוויזיה ישראלית, מגישת הפודקאסטים ״על החתום״ ו״סיעור מוחות״. תחומי המחקר שלה הם: הבסיס המוחי והפונקציות של החוויה המודעת, השפעות של קוגניציה על תפיסה, פעולות רצוניות. ליעד מודריק גדלה בבני ברק ובכפר סבא, למדה בתיכון כצנלסון וכיהנה כיו"ר מועצת הנוער העירונית של כפר סבא וכיו"ר מועצת התלמידים והנוער הארצית. כתבה בכולנו ובמעריב לנוער. שירתה בגלי צה"ל, שם שימשה ככתבת לענייני משפטים. בין הסיפורים שסיקרה היה משפטו של השר אריה דרעי, שהורשע בקבלת שוחד. שימשה גם עורכת החדשות ותוכניות האקטואליה בתחנה, ובנוסף הגישה בטלוויזיה החינוכית את תוכנית הרפואה "ביקור בית". מודריק ערכה גם את תוכניתו של גורי אלפי "לצחוק או למות", ששודרה ב"רשת" ב-2008. ביולי-ספטמבר 2008 הגישה מודריק בגלי צה"ל, לצד גורי אלפי, את "תוכנית מילוט", תוכנית צהריים קלילה ומבדרת ששודרה בימי הקיץ. לאחר מכן, הגישה מודריק בגלי צה"ל מספר תוכניות במקביל: בימי חמישי ושישי את תוכנית הבוקר "יוצאים לאור"; בשבתות, יחד עם אסף ליברמן, את "תוכניות לשבת" ומדי יום שישי הגישה, לצד פרופ' מיכאל הרסגור, את התוכנית "שעה היסטורית". בנוסף, הגישה את תוכנית ביקורת התקשורת "ביקורTV" בערוץ הראשון. ביולי 2014 חזרה לשדר בגלי צה"ל, והיא נמנית עם מגישי התוכנית "אוניברסיטה משודרת". בשנת 2015 החלה לככב בסדרה "רחוב סומסום", שמשודרת בערוץ הופ!, כמדענית שעוזרת לתושבי הרחוב כשהם רוצים לדעת דבר מה. מודריק, בוגרת התוכנית הבין-תחומית לתלמידים מצטיינים ע"ש עדי לאוטמן, היא בעלת תואר מוסמך מאוניברסיטת תל אביב, על עבודה שכותרתה "מוח ומודעות: חיפוש אחר הייצוג העצבי של התפיסה המודעת". קיבלה תואר דוקטור למדעי המוח מהאוניברסיטה העברית ואוניברסיטת תל אביב, על עבודה שכותרתה "עיבוד חריגות קונטקסטואליות ראייתיות", בהנחיית פרופ' ליאון דעואל ופרופ' דומיניק לאמי, ותואר דוקטור לפילוסופיה מאוניברסיטת תל אביב על עבודה שכותרתה "בעיית הגוף והנפש בחקר המוח: חקירה תיאורית דקונסטרוקטיבית", בהנחיית פרופ' מרסלו דסקל. בינואר 2012 עזבה את תפקידיה בגלי צה"ל לשם לימודי פוסט-דוקטורט במכון הטכנולוגי של קליפורניה, שם התמחתה בחקר המודעות. בהיותה בקליפורניה שימשה כתבת של חדשות ערוץ 2 מעת לעת. החל מ-2015 היא מרצה בכירה וראש מעבדה בבית-הספר למדעי הפסיכולוגיה, אוניברסיטת תל אביב. ב-2020 מונתה לפרופסור חבר. ב-2019 נבחרה לחברה באקדמיה הצעירה הישראלית. כיום היא מנהלת-שותפה בתוכנית ה-Brain, mind & consciousness של CIFAR. חברה בפורום היום שאחרי המלחמה, שהוקם מיד לאחר מתקפת ה-7 באוקטובר במטרה להעמיד על סדר היום הציבורי את התובנה כי פעולה צבאית נרחבת במטרה למוטט את שלטון החמאס בעזה חייבת להיות חלק מתוכנית מדינית כוללת, בשיתוף מדינות המערב ומדינות ערב המשתייכות לציר המתון. מודריק נשואה ואם לשלושה. מדיה וקבצים בנושא ליעד מודריק בוויקישיתוף אתר האינטרנט הרשמי של ליעד מודריק ליעד מודריק, ברשת החברתית פייסבוק ליעד מודריק, ברשת החברתית אקס (טוויטר) ליעד מודריק, באתר גוגל סקולר ליעד מודריק, באתר של אוניברסיטת תל אביב ליעד מודריק, במיזם "אישים" לתיעוד היצירה הישראלית סיני גז, השאלון עם ליעד מודריק, באתר "השאלון" רשימת הפרסומים של ליעד מודריק, בקטלוג הספרייה הלאומית דני בר-און, ליעד מודריק נחושה לפתור היכן מתגלמת המודעות במוח, באתר הארץ, 13 ביולי 2023 גילי איזיקוביץ, ליעד מודריק, בן שני וקובי מידן יגישו גרסה חדשה של "האוניברסיטה המשודרת" בגל"צ, באתר הארץ, 16 בפברואר 2015 ליעד מודריק, On the matter of consciousness in search of the neural substrates of perceptual awareness, באתר של אוניברסיטת תל אביב ליעד מודריק, Processing visual context violations : the roles of attention and awareness, באתר של אוניברסיטת תל אביב ליעד מודריק, The mind-body problem in neuroscience : a descriptive-deconstructive analysis, באתר של אוניברסיטת תל אביב טל לוין ועידן חגואל, עכבר העיר אונליין, ליעד מודריק עוזבת את גלי צה"ל, באתר הארץ, 11 בינואר 2012 חברי הפורום, באתר היום שאחרי המלחמה